
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  19  septembrie  2007               

Pl-x  567 /2007                      


A V I Z

asupra propunerii legislative pentru modificarea alin.(3) al art.52 din Ordonanţa de urgenţă a Guvernului nr.195/2005 privind protecţia mediului
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea alin.(3) al art.52 din Ordonanţa de urgenţă a Guvernului nr.195/2005 privind protecţia mediului, trimisă cu adresa nr. Pl-x  567 din 10.09.2007  şi înregistrată cu nr.31/900 din 11.09.2007.
 În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
                Senatul, în calitate de primă Cameră sesizată, a respins propunerea legislativă, în şedinţa din  4 septembrie  2007.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 19  septembrie 2007.

 Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ, nr.390 din 22.03.2007 şi punctul de vedere al Guvernului trimis cu adresa nr.845 din 13.04.2007, prin care nu susţine adoptarea acestei iniţiative legislative.
Propunerea legislativă are ca obiect de reglementare modificarea lit.e) a art.52 alin.(3) din Ordonanţa de urgenţă a Guvernului nr.195/2005 privind protecţia mediului, în sensul instituirii unei perioade de conformare de 5 ani, în care operatorii economici care desfăşurau activităţi de exploatare a resurselor minerale neregenerabile pe teritoriul ariilor naturale protejate, la data intrării în vigoare a ordonanţei de urgenţă, să îşi înceteze definitiv activitatea. Din „expunerea de motive” rezultă că această intervenţie legislativă este determinată de necesitatea eliminării unor conflicte apărute în procesul de aplicare a acestui articol, între administraţiile ariilor naturale protejate, autorităţile de mediu şi deţinătorii activităţilor de exploatare a resurselor minerale neregenerabile aflate pe teritoriile actualelor arii protejate şi care nu mai pot desfăşura astfel de activităţi.
 În urma dezbaterilor s-a reţinut că în zona  ariilor naturale protejate sunt interzise orice forme de exploatare sau utilizare a resurselor naturale, precum şi orice forme de folosire a terenurilor, incompatibile cu scopul de protecţie sau conservare a acestora. Conform art.16 alin.(6) din Ordonanţa de urgenţă a Guvernului nr.195/2005, perioada de valabilitate a autorizaţiei/autorizaţiei integrate de mediu nu poate depăşi ultimul termen scadent al programului pentru conformare, respectiv al planului de acţiuni.
                 Pentru aceste considerente, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative.
În raport de obiectul şi conţinutul reglementării,  propunerea legislativă  face parte din categoria legilor organice. 
                                                PREŞEDINTE,                               SECRETAR,

                                                Sergiu ANDON                               George BĂEŞU
  Consilier,  C. Păduroiu

